|  |
| --- |
| **Analýza vplyvov na životné prostredie** |
| **5.1 Ktoré zložky životného prostredia (najmä ovzdušie, voda, horniny, pôda, organizmy) budú predkladaným materiálom ovplyvnené a aký bude ich vplyv ?** |
| Predkladaným materiálom dôjde k rozšíreniu národného zoznamu území európskeho významu (ÚEV) o 97 lokalít na výmere 10 195 ha.  Z nich 79 lokalít pre ochranu travinných biotopov (z toho 4 lokality aj pre sysľa pasienkového), 9 lokalít je vymedzených pre ochranu rýb, resp. mihúľ, 5 lokalít na ochranu dubových lesov, 2 lokality pre ochranu 2 druhov bezstavovcov, 1 lokalita pre ochranu vodného biotopu a lužných lesov a 1 lokalita pre ochranu slanísk.  Doplnok bol primárne pripravený pre biotopy európskeho významu a druhy európskeho významu, pre ktoré požaduje Európska komisia doplniť nové ÚEV v rámci konania k porušeniu č. 2016/2091. Ako predmety ochrany boli však doplnené aj ďalšie, ktoré v lokalitách boli potvrdené v dostatočnej miere.  Predmetom ochrany v novo navrhovaných ÚEV sú:  - biotopy európskeho významu Nížinné a podhorské kosné lúky (6510); Lužné vŕbovo-topoľové a jelšové lesy (\* 91E0); Porasty borievky obyčajnej (5130); Vlhkomilné vysokobylinné lemové spoločenstvá na poriečnych nivách od nížin do alpínskeho stupňa (6430); Bezkolencové lúky (6410); Penovcové prameniská (\* 7220); Teplomilné submediteránne dubové lesy (\* 91H0); Suchomilné travinno-bylinné a krovinové porasty na vápencovom podloží ( 6210); Prechodné rašeliniská a trasoviská (7140), Vnútrozemské slaniská a slané lúky (\* 1340); Nížinné až horské vodné toky s vegetáciou zväzu *Ranunculion fluitantis* a *Callitricho-Batrachion* (3260); Subpanónske travinno-bylinné porasty (\* 6240); Suché a dealpínske travinno-bylinné porasty (6190), Eurosibírske dubové lesy na spraši a piesku (\* 91I0), ako aj  - druhy európskeho významu syseľ pasienkový (*Spermophilus citellus*), vydra riečna (*Lutra lutra*), kunka žltobruchá (*Bombina variegata*), druhy rýb – hrúz fúzatý (*Romanogobio uranoscopus*), hrúz Kesslerov (*Romanogobio kessleri*), hrúz bieloplutvý (*Romanogobio albipinnatus*), hlaváč bieloplutvý (*Cottus gobio)*, lopatka dúhová (*Rhodeus sericeus amarus*), šabľa krivočiará (*Pelecus cultratus*), hrebenačka vysoká (*Gymnocephalus baloni*), mihuľa potiská (*Eudontomyzon danfordi*), pĺž vrchovský (*Sabanejewia balcanica*), pĺž severný (*Cobitis taenia*), kolok vretenovitý (*Zingel streber*), mrena karpatská (*Barbus carpathicus*), čík európsky (*Misgurnus fossilis*), druhy bezstavovcov koník východný (*Odontopodisma rubripes*), šidielko ozdobné (*Coenagrion ornatum*), kobylka Štysova (*Isophya stysi*), modráčik krvavcový (*Maculinea teleius*), pásikavec (*Cordulegaster heros*), korýtko riečne (*Unio crassus*), sadlerianka panónska (*Sadleriana pannonica*) a druhy rastlín hadinec červený (*Echium russicum*), poniklec veľkokvetý (*Pulsatilla grandis*), zvonček hrubokoreňový (\**Campanula serrata*), kosáčik plavúňovitý (*Hamatocaulis vernicosus*), popolavec dlholistý moravský (*Tephroseris longifolia ssp. moravica*).  Za prioritné biotopy európskeho významu (označené vyššie symbolom \*) sa označujú biotopy, ktoré sú na území Európskej únie (EÚ) ohrozené vymiznutím a za ochranu ktorých má EÚ osobitnú zodpovednosť.  Doplnením národného zoznamu ÚEV sa predpokladá dlhodobý pozitívny vplyv na vyššie uvedené prírodné hodnoty, ako aj súvisiace zložky životného prostredia - voda, pôda, ovzdušie a ďalšie biotopy a druhy rastlín a živočíchov. Hodnotenie vplyvov na jednotlivé zložky životného prostredia je nasledovné:   1. Organizmy - biota  |  |  | | --- | --- | | typ vplyvu | pozitívny, s priamym environmentálnym dopadom, trvalý | | veľkosť vplyvu | veľký | | rozsah vplyvu | navrhované ÚEV a okolité ekosystémy | | celkové hodnotenie environmentálnej významnosti vplyvu | veľmi významný, priaznivý |   Z hľadiska výmery je najpodstatnejší vplyv na lúčne spoločenstvá (trvalé trávne pozemky zaberajú 67 % výmery navrhovaného doplnku), tu dominuje biotop európskeho významu (6510) nížinné a podhorské kosné lúky, ktorý je na Slovensku zachovalý v oveľa väčšom rozsahu, ako v západoeurópskych štátoch. Kľúčové je zachovanie doterajšieho obhospodarovania, preto v týchto lokalitách postačuje 2. stupeň ochrany. Na lúčne biotopy je viazaný aj syseľ pasienkový (*Spermophilus citellus*) a druhy bezstavovcov modráčik krvavcový (*Maculinea teleius*) a kobylka Štysova (*Isophya stysi*). Lokality na lesných pozemkoch boli zaradené pre biotopy Teplomilné submediteránne dubové lesy (\* 91H0), Lipovo-javorové sutinové lesy (\* 9180). Lesné pozemky zaberajú necelých 15 % výmery navrhovaného doplnku. Pre druhy hrúz fúzatý (*Romanogobio uranoscopus*), hrúz Kesslerov (*Romanogobio kessleri*), mrena karpatská (*Barbus carpathicus*), pĺž severný (*Cobitis taenia*), pĺž vrchovský (*Sabanejewia balcanica*) a kolok vretenovitý (*Zingel streber*) a mihuľa potiská (*Eudontomyzon danfordi*) boli vymedzené úseky rieky; vodné plochy sú celkovo na necelých 12 % výmery navrhovaného doplnku.   1. Voda  |  |  | | --- | --- | | typ vplyvu | pozitívny, s priamym environmentálnym dopadom, trvalý | | veľkosť vplyvu | veľký | | rozsah vplyvu | navrhované ÚEV a okolité ekosystémy | | celkové hodnotenie environmentálnej významnosti vplyvu | významný, priaznivý |   Priamy pozitívny vplyv sa predpokladá u lokalít vymedzených pre ochranu rýb a mihúľ, ako aj ďalších biotopov a druhov európskeho významu, napr. Nížinné až horské vodné toky s vegetáciou zväzu *Ranunculion fluitantis* a *Callitricho-Batrachion* (3260), Lužné vŕbovo-topoľové a jelšové lesy (\* 91E0), vydra riečna (*Lutra lutra)*, korýtko riečne (*Unio crassus).* Sú to úseky riek, kde tieto druhy žijú, ktoré bolo potrebné doplniť z hľadiska kvality území i vzájomného prepojenia lokalít, hlavne na východnom a južnom Slovensku. Pozitívny vplyv na vodu bude však aj v iných lokalitách a to z hľadiska zadržania vody v krajine, či zlepšenia kvality (napr. pri obmedzení používania chemických látok).   1. Horniny a pôda  |  |  | | --- | --- | | typ vplyvu | pozitívny, s nepriamym environmentálnym dopadom, trvalý | | veľkosť vplyvu | malý | | rozsah vplyvu | navrhované ÚEV a okolité ekosystémy | | celkové hodnotenie environmentálnej významnosti vplyvu | málo významný, priaznivý |   Predkladaný materiál sa výslovne nezaoberá problematikou ochrany hornín a pôdy, ale zachovanie či dosiahnutie priaznivého stavu predmetov ochrany v jednotlivých ÚEV pozitívne ovplyvní všetky zložky okolitého ekosystému vrátane pôd.   1. Ovzdušie  |  |  | | --- | --- | | typ vplyvu | pozitívny, s nepriamym environmentálnym dopadom, trvalý | | veľkosť vplyvu | malý | | rozsah vplyvu | navrhované ÚEV a ekosystémy | | celkové hodnotenie environmentálnej významnosti vplyvu | málo významný, priaznivý |   Cieľom predkladaného materiálu nie je ochrana ovzdušia, ale zachovanie či dosiahnutie priaznivého stavu predmetov ochrany v jednotlivých ÚEV pozitívne ovplyvní všetky zložky okolitého ekosystému vrátane ovzdušia. |
| **5.2 Bude mať predkladaný materiál vplyv na chránené územia a ak áno, aký?** |
| Zo spolu 97 nových lokalít je 33 rozšírením pôvodných území európskeho významu schválených vládou Slovenskej republiky a Európskou komisiou v rokoch 2004 - 2017. Aktuálne doplnenie požadovala Európska komisia kvôli nedostatočnému zastúpeniu výmery biotopov v existujúcich ÚEV, ako aj pre zlepšenie ich vzájomného prepojenia.    Navrhované lokality sa na 5 144 ha (50,4 % výmery lokalít) prekrývajú s národnou sústavou chránených území. V rámci Slovenska dôjde teda k zvýšeniu podielu ÚEV zo súčasných 12,56 % na 12,75 %, ako aj výmery osobitne chránených častí prírody a krajiny (z 37,4 % na 37,51 % výmery Slovenska). Veľmi podstatné je zlepšenie prepojenia lokalít, ktoré má význam jednak z hľadiska šírenia druhov v záujme zachovania ich genetickej diverzity, či adaptácie na zmenu klímy.   |  |  | | --- | --- | | *typ vplyvu* | pozitívny, s priamym environmentálnym dopadom, trvalý | | *veľkosť vplyvu* | veľký | | *rozsah vplyvu* | 42 navrhovaných ÚEV sa (celé alebo čiastočne) prekrýva s chránenými krajinnými oblasťami (CHKO Malé Karpaty, CHKO Biele Karpaty, CHKO Ponitrie, CHKO Cerová vrchovina a CHKO Východné Karpaty) a národnými parkami (NP ) aj ich ochrannými pásmami (NP Muránska planina, NP Slovenský kras a NP Slovenský raj), resp. len s ich ochrannými pásmami (ochranné pásma NP Malá Fatra, NP Veľká Fatra a NP Poloniny) a 12 novo navrhovaných ÚEV celou výmerou alebo čiastočne zasahuje do iných chránených území. | | *celkové hodnotenie environmentálnej významnosti vplyvu* | veľmi významný, priaznivý | |
| **5.3 Bude mať predkladaný materiál vplyvy na životné prostredie presahujúce štátne hranice? (ktoré zložky a ako budú najviac ovplyvnené)?** |
| Doplnením národného zoznamu území európskeho významu sa vytvára predpoklad pre zachovanie a následné zlepšenie biologickej diverzity v týchto lokalitách a spolu s ďalšími územiami už zaradenými do sústavy Natura 2000 vytvára podmienky pre naplnenie jej hlavného cieľa, ktorým je zachovanie prírodného dedičstva, významného nielen pre príslušný členský štát, ale pre EÚ ako celok. Ako je viditeľné aj z prehľadnej mapy v dôvodovej správe, viaceré lokality sú v cezhraničných oblastiach a nadväzujú na územia Natura 2000 v susediacich členských štátoch EÚ, resp. na Ukrajine. |
| **5.4 Aké opatrenia budú prijaté na zmiernenie negatívneho vplyvu na životné prostredie?** |
| Opatrenia na zmiernenie negatívneho vplyvu na životné prostredie nie sú potrebné, keďže predkladaný materiál navrhuje činnosti iba s pozitívnym vplyvom na životné prostredie. |